Boekoorsig: Druk speel!Leon van Nierop se Druk speel, ’n filmstudiegids vir die klaskamer, word deur LAPA Uitgewers uitgegee. Ek was sommer baie opgewonde toe hierdie splinternuwe publikasie op my lessenaar beland, want filmstudie as ’n onderwerp fassineer my. Hoewel die boek ideaal is vir die gebruik in klaskamers, het ek as volwassene dit ook baie leersaam en interessant gevind. En natuurlik is dit ’n voorreg om aan die voete van Gamaliël, in dié geval filmkenner Leon van Nierop te sit. Druk speel beslaan 192 bladsye en is propvol volkleurfoto’s van films, besprekings, oefeninge en voorbeelde. Die hoofstukke is getiteld: “Die draaiboek”, “Die kinematograaf”, “Fokus”, “Beligting”, “Redigering”, “Musiek”, “Klank”, “Die produksie-ontwerper”, “Kostumering, grimering, haarstilering en kleur”, “Die regisseur”, “Die vervaardiger of uitvoerende vervaardiger”, “Toneelspel” en “Die skryf van resensies”. Daar is ook ’n studiegids agterin wat raad gee met die analise en bespreking van agt gewilde films aan die hand van opsommende resensies, besprekingspunte, toetse en opdragte. Ek het my veral verlustig in die hoofstuk oor die skryf van resensies. Van Nierop skryf: “Resensies kan … help om ’n beter begrip van film as kuns- en kommunikasievorm te vestig, want met die baie stromingsnetwerke en YouTube-video’s is mense net geneig om te kyk en hul breins af te skakel. Resensies bring ’n vuur by die lont van die brein en help mense om filmkyk ’n ingeligte avontuur te maak. Ook om foute en goeie punte uit te sonder, te verduidelik en uit te wys. Film kan enige tyd sy plek inneem as een van die opwindendste en beste kunsvorms in die wêreld en resensies help om dit te bevestig, ’n standaard te stel en in te lig. Ook om luiheid uit te skakel en visuele geletterdheid te verskerp” (128). Hy verwys dan na nege elemente van film waarna die resensent behoort op te let. Maar al skryf jy nie noodwendig resensies nie, behoort hierdie nege punte beslis by te dra tot ’n meer ingeligte fliekervaring. Druk speel bevat ook inligting en wenke wat enige fliekvlooi insiggewend sal vind, al maak mens nie noodwendig self films of skryf draaiboeke nie. Dit was byvoorbeeld vir my baie lekker om die voorbeeldresensies van films soos Vaselinetjie, Meerkat Maantuig, Pad na jou hart, Dominee Tienie en Nul is nie niks nie, te lees. Aspekte soos taboe-onderwerpe in draaiboeke, die driebedryfstruktuur en variasies, die sewe soorte stories, verskillende kamerahoeke en soorte skote, toebehore (props) en toneelspel word ook gedek. Skrywers en toneelspelers sal hierdie boek vir seker ook van waarde vind. Selfs al laai jy net jou eie selfoonvideo’s op YouTube, Instagram of TikTok, sal jy heelwat leer uit Van Nierop se wenke. Onderwysers kan die boek gebruik (Huistaal en Eerste Addisionele Taal) in IEB- en staatskole. Meer oor die outeur: Leon van Nierop is een van ons land se bekendste filmresensente. Sy vorige boek oor filmstudie is uitverkoop. Hy het byna vier en ’n halwe dekades in die vermaaklikheidsbedryf as omroeper, vervaardiger, regisseur, TV-aanbieder en -vervaardiger en rolprentresensent. Boonop is hy ’n dosent en was spesiale professor in film. Hy is ook ’n vryskutjoernalis en reisrubriekskrywer. Druk speel is by toonaangewende boekhandelaars beskikbaar, maar jy kan dit ook hier aanskaf. Dit kos R280,00 en is ook as e-boek beskikbaar.